Κάρλος Φλόρες

Ο ** Κάρλος Αντόνιο Φλόρες Μουρίγιο** (ισπανικά :**Carlos Antonio Flores Murillo**, γενν. 4 Αυγούστου 1974), ευρύτερα γνωστός με το παρωνύμιο «Κουκίν Φλόρες» ήταν Περουβιανός διεθνής ποδοσφαιριστής, οποίος αγωνίζονταν στη θέση του επιτελικού μέσου και θεωρείτο ένας από τους πιο ταλαντούχους χαφ της δεκαετίας του '90 στο Περού.

## Παιδικά χρόνια
Γεννημένος στο Los Barracones της παραλιακή πόλης του **Callao** του Περού ο Κουκίν ήταν το μικρότερο από τα 11 παιδιά της οικογένειάς του. Λόγω σοβαρών οικογενειακών προβλημάτων η παιδική του ηλικία σημαδεύτηκε από συνεχείς μετακινήσεις σε περιοχές όπως η Chucuito, η Castilla, η La Perla, η Ciudad del Pescador, η Atahualpa και η Canada. Οι γονείς τους χώρισαν και εγκατέλειψαν όλα τα παιδιά κυριολεκτικά στη μοίρα τους.

Στα πλαίσια της περουβιανής τηλεοπτικής εκπομπή με τίτλο "El Valor de la Verdad" (Η αξία της αλήθειας), ο Φλόρες αποκάλυψε ότι αυτός και τα δέκα αδέρφια του εγκαταλείφθηκαν από τους γονείς τους και μάλιστα οι τελευταίοι μια μέρα πούλησαν το σπίτι τους με τα παιδιά τους να το μαθαίνουν κυριολεκτικά την τελευταία στιγμή. Ήταν η μεγαλύτερη αδερφή του Φλόρες, η Ροζάριο, η οποία στήριξε την οικογένεια αναλαμβάνοντας τον ρόλο του πατέρα και της μητέρας για εκείνον και τα υπόλοιπα αδέρφια του.
## Καριέρα
Ζώντας μέσα σε συνθήκες απόλυτης οικονομικής ανέχειας, αναγκασμένος να πλένει αυτοκίνητα στους δρόμους για να βγάλει τα προς το ζείν από την ηλικία των 5 ετών, ο Κουκίν είδε το ποδόσφαιρο ως μια διέξοδο στη ζωή του, ξεκίνησε να προπονείται στη Ακαδέμια Ντεπορτίβα Καντολάο. Η ομάδα αυτή αποτέλεσε κατά κάποιον τρόπο το δεύτερο σπίτι του καθώς προσπάθησε να βοηθήσει και στην κοινωνική ένταξη του νεαρού ταλαντούχου ποδοσφαιριστή, εγγράφοντάς τον στο **Ναυτικό Λύκειο Almirante Guise**, ένα σχολείο της περιοχής San Borja στη Λίμα. Ωστόσο, ο νεαρός Φλόρες δεν τα πήγαινε καλά με τους κανόνες και τα συστήματα και εγκατέλειπε το σχολείο μέσα σε 20 ημέρες.

Τελικά πραγματοποίησε το ντεμπούτο του στην Primera División del Perú σε ηλικία 17 ετών παίζοντας με τα χρώματα της Σπορτ Μπόις, στις 4 Σεπτεμβρίου 1991 στη νίκη με 3-0 επί της **Deportivo AELU**. 
Με τη φανέλα της Σπορτ Μπόις αναδείχθηκε δευτεραθλητής Περού το 1991 ενώ είχε συμμετοχή και στο Κόπα Λιμπερταδόρες του 1992, όπου ξεχώρισε στις 13 Μαρτίου 1992 σκοράροντας με το κεφαλιά στον αγώνα εναντίον της πανίσχυρης Ατλέτικο Νασιονάλ στο Μεδεγίν (τελικό σκορ 2-2).
Οι υπέροχες εμφανίσεις του με την Σπορτ Μπόις έκαναν τους πάντες να στρέψουν τα βλέμματά τους πάνω του. Ο Αργεντινός προπονητής **Jorge Sampaoli**, περιέγραψε τον Κουκίν ως «τον καλύτερο παίκτη στην ιστορία του περουβιανού ποδοσφαίρου….Ήταν ο Μαραντόνα αλλά η αλήθεια είναι ότι δεν ήξερε πώς να γίνει Μαραντόνα».

Το αδιαμφισβήτητο και αστείρευτο ταλέντο του, του έδωσε την ευκαιρία να αγωνισθεί στους σημαντικότερους συλλόγους στο Περού: Ουνιβερσιτάριο (1995), **San Agustín**, Αλιάνσα Λίμα (1999), **Juan Áurich, Unión Huaral, Villa del. Mar**, Ντεπορτίβο Γουάνκα, **Sport Áncash, CNI** και **Cobresol**. 

Επιπλέον, αγωνίστηκε στο εξωτερικό πέντε φορές: σε Αλ-Χιλάλ (Σαουδική Αραβία) (1996-97), Άρη Θεσσαλονίκης (1998-99), Ατλέτικο Παραναένσε (2000)(Βραζιλία), Ατλέτικο Μπελγράνο (2001) (Αργεντινή) και Ντεπορτίβο Περέιρα (2008) (Κολομβία), αν και πάντα καταλήγει να επιστρέφει στην Σπορτ Μπόις (Συνολικά, ο Κουκίν επέστρεψε οκτώ φορές, ίσως το μεγαλύτερο παράδειγμα της αγάπης του για την ομάδα με τη ροζ φανέλα), της οποίας δήλωνε φανατικός οπαδός, και στην οποία αγωνίστηκε για τελευταία φορά το 2010, πριν κρεμάσει τα παπούτσια του δύο χρόνια αργότερα στην Cobresol FBC.
### Ελλάδα
Το καλοκαίρι του 1998, ο Κουκίν μεταγράφηκε στον Άρη Θεσσαλονίκης, υπογράφοντας διετές συμβόλαιο. Πραγματοποίησε το ντεμπούτο του με τους «κίτρινους» στις 23 Αυγούστου 1998 στον εντός έδρας αγώνα εναντίον του Εθνικού Αστέρα. Μια εβδομάδα αργότερα, πρωταγωνίστησε στην ιστορική νίκη του Άρη επί του αιώνιου αντιπάλου, του ΠΑΟΚ, με 1-4 στην Τούμπα. Είχε μάλιστα συμμετοχή και στα τέσσερα γκολ της ομάδας του! Μια ήττα που οδήγησε στην αποπομπή του διάσημου Μπλαχίν από τον πάγκο των ηττημένων και την επιστροφή σε αυτόν του Άγγελου Αναστασιάδη και έγινε σύνθημα “Κουκίν Κουκίν εσύ θα ξαναφέρεις πίσω τον Μπλαχίν!” στα χείλη των οπαδών του Άρη κατά τον επαναληπτικό αγώνα του δεύτερου γύρου στο Χαριλάου, όταν οι "κίτρινοι" επικράστησαν και πάλι (με 2-0). 
Σημείωσε το πρώτο του γκολ με τον Άρη, την 1η Νοεμβρίου 1998 στον νικηφόρο αγώνα (με 2-1) επί του συμπολίτη Ηρακλή.
Ο Περουβιανός μέσος αγωνίστηκε συνολικά σε 23 αναμετρήσεις με τη κιτρινόμαυρη φανέλα, οι 21 στο Πρωτάθλημα (με 2 γκολ) και οι 2 στο Κύπελλο Ελλάδας. 
## Εθνικές ομάδες
Η καριέρα του με την Εθνική Περού ήταν πολύ βραχύβια, αφού αγωνίστηκε μόνο σε δύο αγώνες, συμπεριλαμβανομένου ενός φιλικού με την Εθνική Ολλανδίας, στις 10 Οκτωβρίου 1998 (ήττα 2-0) , ενώ ακολούθησε ο αγώνας για τα προκριματικά του Παγκόσμιου Κυπέλλου του 2002, στις 19 Ιουλίου 2000, κόντρα στην Εθνική Κολομβίας . H θητεία του στην Εθνική Περού έληξε άδοξα, όταν σε μια προπόνηση της ομάδας, δήλωσε ξαφνικά ότι τραυματίστηκε. Εκ των υστέρων αποκαλύφθηκε ότι ο τραυματισμός του ήταν προϊόν συμπλοκής έξω στους δρόμους.
Ο Κουκίν υπήρξε επίσης μέλος των Εθνικών ομάδων Κ-17, Κ20 και Κ23.
## Προσωπική ζωή
Ωστόσο, οι καταχρήσεις, η κακή εν γένει εξωγηπεδική ζωή του αλλά και ο απείθαρχος χαρακτήρας τον οδήγησε να έχει προβλήματα με τους προπονητές και τους συμπαίκτες του. Χρόνια αργότερα θα παραδεχόταν ότι η κοκαΐνη τον συνόδευε σε όλες τις περιπλανήσεις του στα ποδοσφαιρικά γήπεδα. Και όχι μόνο αυτό, καυχιόταν ότι είχε μια μυστική φόρμουλα για να μην βρεθεί ποτέ θετικός στο ντόπινγκ. «Δεν θέλω να το αποκαλύψω γιατί θα ήταν ένα κακό παράδειγμα», είπε, σαν να μην ήταν πια η ζωή του ένα κακό παράδειγμα. 

Η καριέρα του είχε πολλά πισωγυρίσματα. Το 2006 έμεινε μακριά από το επαγγελματικό ποδόσφαιρο λόγω προσωπικών προβλημάτων.  

Το 2009 υπέγραψε από την Inti Gas, ομάδα με την οποία πραγματοποίησε την προετοιμασία, ωστόσο, λόγω διαφωνιών με τον προπονητή, αποχώρησε από τον σύλλογο πριν ξεκινήσει το πρωτάθλημα.
Τον Αύγουστο του 2009 έτους εντάχθηκε στην Colegio Nacional de Iquitos (CNI), μια ομάδα στην οποία εντάχθηκε μετά από σύσταση του César 'Chalaca' Gonzales, ο οποίος ήταν προπονητής του. σε πολλές ομάδες. 

“Μπήκε πολλές φορές σε κλινικές αποκατάστασης, αλλά πάντα εγκατέλειπε τη θεραπεία. Μια φορά δραπέτευσε από ένα κέντρο στη **Cieneguilla**, πήρε ένα λεωφορείο για το Callao και εξαφανίστηκε για 3 μέρες….Την περίοδο που έπαιζε για το CNI μπορούσε να περάσει μέρες χωρίς να δείξει σημάδι ζωής. "Μια φορά εξαφανίστηκε για 5 μέρες. Τον ψάχναμε παντού μέχρι που τον βρήκαμε σε ένα χωριουδάκι. Τον κάναμε μπάνιο, του δώσαμε καφέ και την ίδια μέρα το βράδυ έπαιζε", θυμάται ο επιστήθιος φίλος του **César ‘Chalaca’ Gonzales**.

Στις 4 Δεκεμβρίου 2009, η αστυνομία του **Iquitos** συνέλαβε τον Φλόρες. Ήταν με τρεις φίλους και έπιναν ρούμι στο δωμάτιό του στο ξενοδοχείο Copoazú, όπου διέμενε. Αφού τελείωσε τα μπουκάλια είχε πάει για ύπνο γυμνός. Στη συνέχεια, στη φαντασία του, πίστεψε ότι το φως του μπάνιου άναβε μόνο του, ότι το στόμιο του νεροχύτη άνοιξε μόνο του και έσταζε και ότι μια σιλουέτα τον κατασκόπευε από το παράθυρο. Ο Κούκιν έφυγε από το δωμάτιό του όπως ήταν, γυμνός!!! Οι κρίσεις παράνοιας δεν ήταν σπάνιες. "Όταν ήταν εθισμένος και έπινε πολύ, πάλευε ακόμα και με τον εαυτό του.

Στα τέλη Φεβρουαρίου του 2010 επέστρεψε στην Sport Áncash.

Η αθλητική του καριέρα τελείωσε αλλά όχι και τα σκάνδαλα. Το Μάρτιο του 2013 έπεσε από τον 4ο όροφο της πολυκατοικίας που διέμενε, αφού είχε ξεχάσει τα κλειδιά του. Ο Φλόρες τότε είχε μπει στην εντατική, με πολλαπλά κατάγματα, αλλά κατάφερε να βγει νικητής. Τότε ο Τοπικός τύπος ανέφερε πως ο Φλόρες ίσως βρισκόταν υπό την επήρεια αλκοόλ.

Ένα χρόνο αργότερα οι κάμερες ενός ψυχαγωγικού προγράμματος θα τον κατέγραφαν ξαπλωμένο στη μέση του δρόμου πίστα, σχεδόν γυμνό.

Το 2011, έλαβε μέρος ως διαγωνιζόμενος στο ριάλιτι χορού **El gran show**, με παρουσιάστρια τη Gisela Valcárcel, και τερμάτισε στην όγδοη θέση.

## Θάνατος
Ο Κουκίν βρέθηκε νεκρός την Κυριακή 17 Φεβρουαρίου 2019 στις 2 τα ξημερώματα,στο διαμέρισμά του στη συνοικία **Σαν Μιγκέλ** της Λίμα, μετά από καρδιακή ανακοπή.
Η ταφή του έγινε στο Callao, δύο μέρες αργότερα, υπό την παρουσία χιλιάδων ανθρώπων, γεγονός που μαρτυρεί τη δημοτικότητά του στη γενέτειρά του. . Ως γνήσιο ποδοσφαιρικό είδωλο των οπαδών της Σπορτ Μπόις, κατά την ημέρα της κηδεία του, η σωρός του μεταφέρθηκε από το σπίτι στο γήπεδο της ομάδας, όπου και τιμήθηκε η μνήμη του.
Μάλιστα λίγες ημέρες αργότερα φιλοτεχνήθηκε ένα γκράφιτι – προσωπογραφία του «Κουκίν», σ’ έναν από τους πιο διάσημους δρόμους της γενέτειράς του, στην «Caras de Atahualpa», ως ένδειξη λατρείας για τον Φλόρες.
## Παραπομπές

## Εξωτερικοί σύνδεσμοι
*Προφίλ του Κάρλος Φλόρες στο transfermarkt.com
*Peru 21 : Murió Kukin Flores
*El Comercio - Cronica: Kukin y la batalla contra sus demonios
*Peru 21: La Vida Exagerada de Kukin Flores
*Peru 21 : Muerte de ex futbolista Kukin Flores habría sido por ingesta de sustancias tóxicas
*El Comercio: Carlos Kukin Flores falleció a los 44 años en vivienda de San Miguel
*Kukín Flores se llevó 25 mil soles en El Valor De La Verdad
*El Comercio - Kukin Flores: argucia le costo continuidad selección peruana
*RPP: Kukin Flores aparece en video semidesnudo y en estado lamentable
*Depor : cinco grandes escándalos de jugadores peruanos
*DSN : Kukin Flores, el niño abandonado que fue comparado con Pele
*Reporte Semanal: habla la única testigo de la muerte de Kukín Flores

Κατηγορία:Περουβιανοί ποδοσφαιριστές
Κατηγορία:Ποδοσφαιριστές Εθνικής Περού
Κατηγορία:Ποδοσφαιριστές Εθνικής Περού Κ20
Κατηγορία:Μέσοι ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Πριμέρα Ντιβιζιόν Αργεντινής
Κατηγορία:Ποδοσφαιριστές Πρωταθλήματος Κολομβίας
Κατηγορία:Ποδοσφαιριστές Σαουδαραβικού Επαγγελματικού Πρωταθλήματος
Κατηγορία:Ποδοσφαιριστές Αλ Χιλάλ ΦΚ
Κατηγορία:Ποδοσφαιριστές Ατλέτικο Παραναένσε
Κατηγορία:Ποδοσφαιριστές Κλουμπ Ατλέτικο Μπελγράνο
Κατηγορία:Ποδοσφαιριστές Ντεπορτίβο Περέιρα
Κατηγορία:Ξένοι ποδοσφαιριστές στην Ελλάδα
Κατηγορία:Ξένοι ποδοσφαιριστές στη Σαουδική Αραβία